На основу члана 134. став 2. Закона о накнадама за коришћење јавних добара („Службени гласник РС”, бр. 95/18, 49/19 и 92/23) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О КРИТЕРИЈУМИМА ЗА ОДРЕЂИВАЊЕ АКТИВНОСТИ КОЈЕ УТИЧУ НА ЖИВОТНУ СРЕДИНУ И ИЗНОСИМА НАКНАДА

Члан 1.

Овом уредбом утврђују се ближи критеријуми за одређивање активности које утичу на животну средину према степену негативног утицаја на животну средину, који настаје обављањем активности и износи накнада за заштиту и унапређивање животне средине.

Члан 2.

Критеријуми за одређивање степена негативног утицаја активности које утичу на животну средину правних лица, предузетника и огранка страног правног лица утврђују се у оквиру претежне делатности коју обавља обвезник накнаде, у седишту или издвојеним пословним јединицама.

Под претежном делатношћу, у смислу ове уредбе, сматра се она делатност која је регистрована у одговарајућем регистру у складу са законом односно делатност чијим обављањем је обвезник остварио највише прихода у години која претходи години за коју се врши утврђивање накнаде за заштиту и унапређивање животне средине.

Према степену негативног утицаја на животну средину активности обвезника деле се према делатности на оне које имају:

1) велики утицај на животну средину;

2) средњи утицај на животну средину;

3) мали утицај на животну средину.

Делатности разврстане према степену негативног утицаја на животну средину из става 3. овог члана наведене су у Прилогу, који је одштампан уз ову уредбу и чини њен саставни део.

У случају да обвезник обавља активност на територији више јединица локалне самоуправе, односно градских општина у граду чијим је посебним актима уређено да се накнада утврђује за територију градске општине, накнаду за заштиту и унапређивање животне средине плаћа на свим територијама на којима обавља активност која утиче на животну средину према степену негативног утицаја претежне делатности.

Члан 3.

Износ накнаде за заштиту и унапређивање животне средине за обвезнике чија активност у оквиру делатности има велики негативан утицај на животну средину износи за:

1) велика правна лица и предузетнике 2.000.000,00 динара;

2) средња правна лица и предузетнике 500.000,00 динара;

3) мала правна лица и предузетнике 200.000,00 динара;

4) микро правна лица и предузетнике 20.000,00 динара.

Износ накнаде за заштиту и унапређивање животне средине за обвезнике чија активност у оквиру делатности има средњи негативни утицај на животну средину износи за:

1) велика правна лица и предузетнике 1.000.000,00 динара;

2) средња правна лица и предузетнике 250.000,00 динара;

3) мала правна лица и предузетнике 100.000,00 динара;

4) микро правна лица и предузетнике 10.000,00 динара.

Износ накнаде за заштиту и унапређивање животне средине за обвезнике чија активност у оквиру делатности има мали негативан утицај на животну средину износи за:

1) велика правна лица и предузетнике 500.000,00 динара;

2) средња правна лица и предузетнике 125.000,00 динара;

3) мала правна лица и предузетнике 50.000 динара;

4) микро правна лица и предузетнике 5.000,00 динара.

Разврставање обвезника на велика правна лица и предузетнике, средња правна лица и предузетнике, мала и микро правна лица и предузетнике, у смислу ове уредбе врши се сходно закону којим се уређује рачуноводство.

Предузетник који порез на приходе од самосталне делатности плаћа на паушално утврђени приход, износ накнаде за заштиту и унапређивање животне средине плаћа у износу прописаном за микро правна лица и предузетнике.

Износ накнаде из ст. 1–3. овог члана, утврђује се за календарску годину, сразмерно периоду обављања активности.

У случају да обвезник обавља активност на територији више јединица локалне самоуправе, односно градских општина у граду чијим је посебним актима уређено да градска општина утврђује накнаду, износ накнаде за заштиту и унапређивање животне средине, из ст. 1-3. овог члана, плаћа тако што се укупан износ обрачунате накнаде утврђен према претежној делатности дели укупним бројем јединица локалне самоуправе, укључујући и градске општине у граду чијим је посебним актима уређено да се накнада утврђује за територију градске општине, сразмерно периоду обављања активности.

Члан 4.

Поступци утврђивања и наплате накнаде за заштиту и унапређивање животне средине који су започети до дана ступања на снагу ове уредбе, окончаће се по прописима по којима су започети.

Члан 5.

Даном ступања на снагу ове уредбе престаје да важи Уредба о критеријумима за одређивање активности које утичу на животну средину према степену негативног утицаја на животну средину који настаје обављањем активности, износима накнада (,,Службени гласник РС”, бр. 86/19 и 89/19).

Члан 6.

Ова уредба ступа на снагу наредног дана од дана објављивања у „Службеном гласнику Републике Србијеˮ**.**

05 Број 110-2567/2024-2

У Београду, 5. априла 2024. године

ВЛАДА

ПРВИ ПОТПРЕДСЕДНИК ВЛАДЕ

Ивица Дачић, с.р.